2016. gada 14. jūnijā Noteikumi Nr. 369

Rīgā (prot. Nr. 29 18. §)

****Grozījumi Ministru kabineta 2003. gada 16. septembra noteikumos Nr. 529 "Konsultatīvās padomes "Izglītība visiem" nolikums"****

Izdoti saskaņā ar

Valsts pārvaldes iekārtas likuma

13. pantu

Izdarīt **Ministru kabineta 2003. gada 16. septembra noteikumos Nr. 529 "Konsultatīvās padomes "Izglītība visiem" nolikums"** (Latvijas Vēstnesis, 2003, 129. nr.; 2013, 228. nr.) šādus grozījumus:

1. Izteikt 1. punktu šādā redakcijā:

"1. Konsultatīvā padome "Izglītība visiem" ir konsultatīva institūcija (turpmāk – padome), kas veido saikni starp valdību un sabiedrību, kā arī veicina Apvienoto Nāciju Organizācijas (turpmāk – ANO), ANO Izglītības, zinātnes un kultūras organizācijas (turpmāk – UNESCO), Eiropas Savienības, Eiropas Padomes un citu starptautisko organizāciju izglītības jomā izstrādāto ieteikumu ieviešanu Latvijā."

2. Izteikt 3. punktu šādā redakcijā:

"3. Padomes mērķis ir veicināt ministriju un citu pārvaldes iestāžu, pašvaldību, privātā sektora, nevalstisko un starptautisko organizāciju sadarbību un saskaņotu rīcību, lai visiem nodrošinātu iekļaujošu, līdztiesīgu un kvalitatīvu izglītību un veicinātu mūžizglītību šādos rīcības virzienos:

3.1. sekmēt mūžizglītības pieejamību visos izglītības līmeņos, tai skaitā atbalstot profesionālās un tehniskās izglītības pilnveidi, neformālā izglītībā un ikdienējās mācīšanās procesā apgūtu prasmju atzīšanu, kā arī mērķtiecīgu informācijas un komunikācijas tehnoloģiju izmantošanu izglītībā;

3.2. sekmēt zināšanu, prasmju un attieksmju apguvi, lai veicinātu ilgtspējīgu attīstību, ko nodrošina izglītība, ilgtspējīgs dzīvesveids, cilvēktiesības, dzimumu līdztiesība, miera un nevardarbības kultūra, globālais pilsoniskums un cieņa pret kultūras daudzveidību;

3.3. veicināt iekļaujošu izglītību un attīstību veicinošu mācību vidi."

Ministru prezidents Māris Kučinskis

Izglītības un zinātnes ministrs Kārlis Šadurskis